Младен Исаев
Зайко и първият сняг

chitanka.info

Легнал Зайко сред гората

сладко да поспи в тревата.

Както кротичко си спял,

пухкав сняг го навалял.

В миг раздвижил той очички,

гледа: лъскави звездички —

пеперудки белокрили

цялата земя покрили!

Нямал Зайко и годинка,

сняг не виждал, ни снежинка,

та изглеждал му сега

като приказка снега…

Топличкото му кожухче

се покрило с бяло пухче.

Хукнал Зайо на игра

през голямата гора,

заешките му петички

като мънички шейнички

върху снежните звезди

вред оставили бразди.

Вятър късно в тишината

му прошепнал сред гората:

— Стига тича, Зайко, виж:

нощ е, трябва да поспиш!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.